text: РЕГЛАМЕНТ (ЕС) № 315/2014 НА СЪВЕТА
  от 24 март 2014 година
  за изменение на Регламент (ЕС) № 43/2014 по отношение на някои ограничения на улова
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 43, параграф 3 от него,
  като взе предвид предложението на Европейската комисия,
  като има предвид, че:
  (1)
  В приложение IA към Регламент (ЕС) № 43/2014 на Съвета (1) ограниченията на улова на пясъчница бяха определени на нулеви равнища във водите на Съюза от зони IIa, IIIa и IV на ICES в очакване на становището на Международния съвет за изследване на морето (ICES).
  (2)
  Становището на ICES относно посочения запас бе оповестено на 21 февруари 2014 г., поради което вече е възможно ОДУ за пясъчница да бъде определен за този район, който е разпределен между седем зони на управление, за да се избегне локалното изчерпване на запаса.
  (3)
  Възможностите за риболов за кораби на Съюза в норвежки и фарьорски води и на норвежки и фарьорски кораби във води на Съюза, както и условията за взаимния достъп до рибните ресурси в съответните води се определят всяка година, като се отчитат резултатите от консултациите за риболовните права в съответствие с двустранните споразумения в областта на рибарството съответно с Норвегия (2) и с Фарьорските острови (3). До приключването на тези консултации за договореностите за 2014 г. с Регламент (ЕС) № 43/2014 бяха определени временни възможности за риболов на определени запаси от син меджид. На 12 март 2014 г. консултациите с Норвегия и Фарьорските острови приключиха, включително консултациите по отношение на синия меджид.
  (4)
  Поради това приложение IА към Регламент (ЕС) № 43/2014 следва да бъде съответно изменено.
  (5)
  Предвидените в Регламент (ЕС) № 43/2014 ограничения на улова се прилагат от 1 януари 2014 г. Поради това разпоредбите на настоящия регламент, засягащи ограниченията на улова, следва също да се прилагат от посочената дата. Това прилагане с обратно действие не засяга принципите на правната сигурност и защитата на оправданите правни очаквания, тъй като в Регламент (ЕС) № 43/2014 съответните възможности за риболов бяха определени като нулеви. Тъй като изменението на това ограничение на улова оказва влияние върху икономическите дейности и планирането на риболовния сезон за корабите на Съюза, настоящият регламент следва да влезе в сила незабавно след публикуването му,
  ПРИЕ НАСТОЯЩИЯ РЕГЛАМЕНТ:
  Член 1
  Изменение на Регламент (ЕС) № 43/2014
  Приложение IA към Регламент (ЕС) № 43/2014 се изменя съгласно текста, предвиден в приложението към настоящия регламент.
  Член 2
  Влизане в сила и прилагане
  Настоящият регламент влиза в сила в деня след деня на публикуването му в Официален вестник на Европейския съюз.
  Прилага се от 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 24 март 2014 година.